
BELGIA

Legea din 11 iunie 2004 privind combaterea fraudelor comise asupra vehiculelor prevede că faptele ce conduc la modificarea contorului de kilometraj al unui vehicul, falsificarea datelor sau împiedicarea înregistrării corecte a acestora se sancţionează cu închisoare de până la 1 an şi o amendă de până la 3.000 de euro.

Legea prevede necesitatea creării unei baze de date cu kilometrajele tuturor vehiculelor înmatriculate în Belgia. Profesioniştii din sectorul auto trebuie să solicite datele de kilometraj, seriile de şasiu şi caroserie şi să le compare cu cele existente în baza de date, ori de câte ori lucrează la un vehicul (întreţinere, reparaţii, montare de piese).

Prin sistemul de revânzare a unui autovehicul „auto-Pass”, vânzătorul trebuie să prezinte cumpărătorului un certificat care atestă numărul de kilometri efectuaţi de autovehicul. 

CROAŢIA

Potrivit prevederilor Codului penal
, o persoană care, cu scopul de a procura un câştig ilegal material pentru sine sau pentru o terţă persoană, prin ascunderea de fapte sau falsificarea de date, înşeală o altă persoană şi îi aduce un prejudiciu, se pedepseşte cu închisoare de la trei luni la 5 ani.

Dacă prin săvârşirea infracţiunii menţionate mai sus, este obţinut un câştig material mare sau în cazul în care infracţiunea este comisă în timp ce făptuitorul este membru al unui grup infracţional, făptuitorul va fi pedepsit cu închisoare de la 1 la 10 ani.

Danemarca 
Falsificarea datelor tehnice ale unui autovehicul este considerată infracţiune, deoarece cumpărătorul unei maşini care are un kilometraj mai mic plăteşte o taxă pentru o valoare mai mare a bunului. Acest aspect este reglementat de o serie de legi, printre care Legea privind vânzarea bunurilor şi Legea privind protecţia consumatorilor. 

Fraudarea aparaturii de înregistrare a kilometrajului se pedepseşte potrivit prevederilor Legii nr. 237/2003, modificată prin Legea nr. 523/2007,
 art. 42 care prevede sancţiuni civile.

În cazul în care, într-o vânzare specifică, marfa nu este conformă cu contractul, cumpărătorul poate invoca în mod unilateral nulitatea contractului sau poate solicita o reducere proporţională a preţului. Dacă lipsa de conformitate poate fi considerată imaterială, cumpărătorul nu poate invoca nulitatea contractului, cu excepţia cazului în care vânzătorul a acţionat în mod fraudulos. 

Dacă la momentul încheierii contractului, marfa nu avea parametrii prezentaţi de firma producătoare, fapt cauzat de neglijenţa vânzătorului sau de o acţiune frauduloasă a acestuia, cumpărătorul poate solicita despăgubiri.

Persoana care comite o astfel de faptă poate fi pedepsit cu închisoare de până la 4 luni sau cu amendă
.

Estonia

Nu există o legislaţie specifică privind sancţionarea activităţilor de modificare a parametrilor tehnici ai unui autovehicul. Pentru a preveni frauda privind resetarea kilometrajului este obligatorie citirea contorului de kilometraj al vehiculului şi consemnarea acestuia la fiecare inspecţie periodică.

Finlanda
Nu există legislaţie specifică privind modificările documentelor tehnice ale unui autovehicul, inclusiv a kilometrajului. Modificarea acestuia din urmă este incriminată în categoria fraudelor, dar nu există nicio soluţie clară pentru prevenirea fraudei.

Potrivit prevederilor Codului penal
, în cazul infracţiunilor comerciale vizând vânzarea profesională a mărfurilor, serviciilor, obligaţiunilor şi titlurilor de valoare, persoana care oferă informaţii false sau care induc în eroare, sau care falsifică documentele mărfurilor poate fi pedepsită cu închisoare de până la 1 an sau cu amendă.

De asemenea, o persoană care, în scopul de a obţine beneficii financiare ilicite pentru sine sau pentru altul, introduce, modifică, distruge sau şterge date sau utilizează un alt mod de a interfera cu funcţionarea unui sistem de date, falsificând rezultatul final de prelucrare a datelor, determinând pierderi economice unui terţ, poate fi pedepsit cu închisoare de până la 2 ani sau amendă. Tentativa se pedepseşte.

FRANŢA

Modificarea numărului de kilometri înregistraţi de sistemul specific al unui autovehicul este pedepsită conform prevederilor Decretului nr. 78-993/1978 pentru punerea în aplicare a Legii referitoare la fraudarea și falsificarea produselor sau serviciilor în domeniul autovehiculelor, cu amendamentele ulterioare (2009). Astfel, potrivit art. 3, este interzisă modificarea kilometrajului înregistrat pe contorul de parcurs al unui autovehicul sau aducerea acestuia la numărul zero. În cazul în care se modifică datele existente, acest fapt trebuie consemnat în actele autovehicului
.

În temeiul dreptului penal, astfel de practici pot fi pedepsite ca fapte de înşelăciune, fiind sancţionate conform art. L 213-1 din Codul Consumatorului. Acesta prevede că fapta se pedepseşte cu închisoare de până la doi ani sau cu amendă în cuantum de 37.500 de euro (sau ambele), indiferent dacă persoana care a comis fapta este sau nu parte în contract, dacă a încercat să înşele contractantul prin orice mijloace
.
Instanţele condamnă orice modificări substanţiale aduse contorului de kilometraj al autovehiculelor. În plus, în temeiul dreptului civil, instanţele pot sancţiona vânzătorul unui vehicul al cărui contor a fost modificat, fie prin rezilierea contractului, fie prin anularea acestuia. În plus, în cazul în care se dovedeşte că vânzătorul, cu rea-credinţă, a modificat contorul de kilometraj sau alte date tehnice, acesta poate fi condamnat la plata unor daune materiale.

GERMANIA 

Potrivit Codului penal al Germaniei
, o personă care modifică parametri de funcţionare ai oricărui tip de instalaţie, motor, etc., încălcând prevederile legale, fapt ce conduce la schimbări ale calităţii aerului, care afectează starea de sănătate a oamenilor, animalelor sau plantelor, este pedepsit cu închisoare de până la 5 ani sau amendă. Tentativa se pedepseşte.  

În cazul în care o persoană comite fapta de mai sus din neglijenţă, pedeapsa este închisoarea de cel mult trei ani sau amendă.

De asemenea, art. 263 prevede că orice persoană, care are intenţia de a obţine pentru sine sau pentru o terţă persoană un câştig material ilegal sau de a produce daune unei alte persoane prin comiterea unei fraude, este pedepsită cu închisoare de până la 5 ani sau amendă. Tentativa se pedepseşte.

În cazuri deosebit de grave, pedeapsa este închisoarea de la şase luni la 10 ani. Un astfel de caz este considerat cel în care autorul infracţiunii:

- desfăşoară acte cu caracter comercial şi face parte dintr-un grup infracţional a cărei principală activitate este cea de falsificare de documente şi fraudare;

- determină o pierdere financiară majoră sau aduce pierderi financiare unui grup mare de persoane;

- prin acţiunile desfăşurate, o persoană păgubită ajunge în situaţia de a avea dificultăţi financiare;

- comite aceste fapte din poziţia de funcţionar public.

Aceeaşi faptă se regăseşte şi în Legea privind traficul rutier (art. 22), care reglementează posibilitatea falsificării kilometrajului unui autovehicul.   

IRLANDA

Potrivit prevederilor Legii privind traficul rutier (2011), cu modificările ulterioare, persoana care modifică caracteristicile sau parametrii tehnici ale unui autovehicul se sacţionează cu amendă de până la 5.000 de euro sau cu închisoare de până la 3 luni
. 

ITALIA

Potrivit prevederilor art. 94-bis din Codul rutier care interzice înregistrarea cu acte false a vehiculelor, certificatele de înregistrare, actele de proprietate şi certificatele de circulaţie nu pot fi eliberate în cazul în care documentele automobilului au fost modificate. Orice persoană care solicită sau a obţinut eliberarea documentelor menţionate mai sus, prin încălcarea legii, pot fi sancţionate administrativ cu amenzi cuprinse între 527 euro şi 2.108 euro. Pedeapsa prevăzută se aplică şi celor care au circulat cu autovehiculele respective. 

Persoanele care falsifică documente de orice tip se pedepsesc cu închisoarea de la 3 luni la 1 an. Dacă sunt falsificate registre, care sunt subiect de verificare pentru autorităţile şi instituţiile competente, ce vizează operaţiuni industriale, comerciale sau profesionale, pedeapsa este de 6 luni închisoare sau amendă în cuantum de minimum 3.000 euro
.   

Potrivit art. 375 Cod penal, persoana care falsifică documente sau modifică date de orice tip pentru obţinerea de avantaje de ordin material pentru sine sau pentru o terţă persoană, se pedepseşte cu închisoare de la 6 luni la 3 ani. Persoanele care utilizează astfel de documente pot fi sancţionate cu pedeapsa cu închisoarea, cu termene reduse la o treime din cele menţionate mai sus.

Dacă fapta de falsificare sau alterare a documentelor se realizează în cadrul activităţilor comerciale, se pedepseşte cu închisoare de până la 2 ani sau amendă, care nu este mai mică de 20.000 de euro, dacă fapta nu este de o gravitate deosebită. 

LITUANIA

Potrivit Codului penal, toate persoanele care comit cu rea-credinţă acţiuni de fraudare în scopul de a obţine foloase necuvenite, prin activităţi de înşelăciune, falsificare, etc., pot fi condamnate la pedeapsa cu închisoarea de până la 3 ani, muncă în folosul comunităţii sau amendă.

MAREA BRITANIE

Descrierea comercială falsă este acea descriere în care este falsificat cel puţin un element prevăzut de lege
: 

- dimensiunea sau ecartamentul; 

- metoda de fabricaţie sau de recondiţionare;

- părţile componente; 

- puterea, performanţa sau precizia;

- orice alte caracteristici care nu au fost menţionate mai sus; 

- testarea de către o altă persoană şi rezultatele testelor; 

- istoricul obiectului. 

Orice persoană care oferă spre vânzare autovehicule ce au documente falsificate, pentru a obţine un beneficiu pentru sine sau pentru o terţă persoană, se face vinovat de săvârşirea unei infracţiuni, conform prevederilor art.11 din Legea privind actele de comerţ.   

Persoanele care au comis o infracţiune se pedepsesc cu închisoare de până la 2 ani sau amendă de până la 400 de lire sterline (sau ambele). 

Potrivit prevederilor legii privind fraudele, o persoană comite o infracţiune dacă are în posesie sau sub controlul său un produs care poate fi utilizat în legătură cu orice tip de fraudă. Această persoană poate fi pedepsită cu închisoare de până la 12 luni şi amendă
. 
De asemenea, potrivit prevederilor Legii privind protecţia consumatorului, este interzisă practica comercială înşelătoare. Aceasta are loc în cazul în care conţine informaţii false şi, în consecinţă, este mincinoasă în raport cu oricare dintre aspectele legii, induce sau poate induce în eroare consumatorul în legătură cu oricare dintre aspectele prevăzute de lege, determină sau poate determina consumatorul să ia o decizie comercială pe care altfel nu ar fi luat-o
.

O practică comercială este înşelătoare în cazul în care:

(a) practica comercială omite materiale informative,

(b) practica comercială ascunde materiale informative,

(c) practica comercială oferă materiale informative într-un manieră care este neclară, neinteligibilă, ambiguă sau nepotrivită, 

şi, drept rezultat determină sau poate determina consumatorul să ia o decizie comercială pe care altfel nu ar fi luat-o.

POLONIA

Potrivit datelor furnizate de Comandamentul de Poliţie, tentativa de modificare a datelor înregistrate de contorul de kilometraj al unui autovehicul este considerată o practică ilegală, însă în Polonia nu există o bază de date care să ofere posibilitatea de a determina ponderea fenomenului
. Cadrul legal este reprezentat de sancţiunile prevăzute de Legea de combatere a practicilor comerciale neloiale din august 2007
.

Portugalia

Potrivit art. 258 din Codul penal
, orice persoană, care are intenţia de a provoca daune unui terţ sau statului, sau care urmăreşte să obţină pentru sine sau pentru o altă persoană un câştig ilegal prin:

a) fabricarea unui raport tehnic fals;

b) falsificarea sau modificarea raportului tehnic;

c) introducerea unei notaţii tehnice relevantă, falsă;

d) utilizarea unui raport tehnic falsificat de către o terţă persoană,

se pedepseşte cu închisoare de până la trei ani sau amendă.

Tentativa se pedepseşte.

Dacă fapta respectivă e săvârşită de un funcţionar, în exercitarea atribuţiilor sale, aceasta se pedepseşte cu închisoare de la 1 la 5 ani.

Raportul tehnic vizează protecţia unui anumit bun, care este autentificat automat prin modul de producţie. Potrivit Codului penal, modificarea unor date trebuie să aibă relevanţă juridică, falsul trebuie să fie stabilit cu ajutorul unor dispozitive tehnice, datele obţinute trebuind să aibă semnificaţie juridică. Nu este considerată infracţiune modificarea datelor unui tahograf de către un conducător de autovehicule grele, aceasta fiind încadrată în categoria contravenţiilor.
Olanda
Începând cu 1 ianuarie 2014, în Olanda este interzisă modificarea numărului de kilometri înregistraţi de sistemul de kilometraj al unui autovehicul.

Din anul 1991, Autoritatea Rutieră Olandeză se ocupă şi cu înregistrare tuturor datelor de profil de la autoturisme şi utilitare uşoare, iar potenţialii cumpărători de maşini second hand pot apela la aceste date oficiale
. Vânzarea autovehiculelor se realizează pe baza următoarelor principii:

•  interzicerea acţiunii de modificare a contorului de kilometraj al unui unui vehicul;

• crearea unei baze de date cu kilometrajele tuturor vehiculelor înmatriculate în Olanda;

• obligaţia conducătorilor auto de a prezenta toate datele tehnice ale autovehiculelor ori de câte ori are loc o intervenţie la vehicul (întreţinere, reparaţie sau instalare de piese);

• vânzătorii profesionişti trebuie să ofere cumpărătorilor un certificat care indică numărul de kilometri efectuaţi până în momentul vânzării vehiculului utilizat („auto-Pass”, similar celui din Belgia).

SLOVACIA

Serviciul tehnic care verifică originalitatea unui autovehicul este autorizat de către Ministerul Transporturilor, Construcţiilor şi Dezvoltării Regionale pentru înregistrarea datelor tehnice, inclusiv al valorii indicate de kilometrajele acestora. Serviciul tehnic a creat o bază de date centrală cu toate înregistrările kilometrajelor, verificările tehnice şi valorile emisiilor autovehiculelor, începând cu anul 2007. 

Art. 220 din Codul penal precizează că orice persoană care falsifică sau modifică numărul de identificare, seria motorului, seria caroseriei, sigla sau elementele de identificare ale constructorului, seriile de identificare ale elementelor unui autovehicul sau alte date tehnice, precum şi persoanele care utilizează aceste elemente false pot fi pedepsite cu închisoarea de până la 3 ani.   

Făptuitorul poate fi pedepsit cu închisoare de la 1 la 5 ani dacă este recidivist în această materie sau dacă autovehiculul respectiv are o valoare deosebit de mare.

Făptuitorul poate fi condamnat la o pedeapsa cu închisoarea de la 3 la 8 ani dacă infracţiunea respectivă are efecte grave.

SLOVENIA

O persoană care comite o infracţiune, cu intenţia de a dobândi beneficii ilegale pentru sine sau o terţă persoană, prin modificarea, omiterea sau ştergerea unor date, care-l pot induce în eroare pe cumpărător şi îi pot aduce prejudicii financiare, se pedepseşte cu închisoare de până la 3 ani.   

În cazul în care frauda a fost comisă de cel puţin două persoane care au colaborat cu rea-intenţie, dacă pagubele materiale sunt însemnate, acestea pot fi pedepsite cu închisoare de la 1 la 8 ani.

SPANIA

Potrivit prevederilor Codului penal, prin fraudarea legii se eludează prevederile care sunt aplicabile în mod normal raportului juridic stabilit între părţile în cauză. Frauda la lege presupune două elemente: 
-   unul material, care constă în procedeul folosit;

- un element intelectual sau intenţional, care constă în eludarea sau sustragerea de la aplicarea unui text de lege.

Astfel, în momentul în care cumpărătorul constată modificarea parametrilor tehnici ai unui autovehicul, acesta se poate întoarce împotriva vâzătorului, indiferent cine este autorul faptei. În conformitate cu Codul penal, orice persoană, care pentru un profit înşeală partenerul de afaceri prin efectuarea unui act de dispoziţie, poate fi tras la răspundere dacă valoarea fraudei este mai mare de 400 de euro.


Persoana vinovată poate fi pedepsită cu închisoare de la 6 luni la 3 ani. Instanţa are în vedere pierderile financiare ale terţilor păgubiţi, mijloacele folosite de făptuitor, precum şi alte circumstanţe prin care se poate evalua gravitatea infracţiunii. În cazul în care suma fraudată nu depăşeşte 400 de euro, se aplică o amendă care trebuie să fie achitată într-o perioadă de 1-3 luni
.

 
În situaţia în care cumpărătorul solicită reducerea preţului achitat, rambursarea sumei achitate sau obţinerea de daune, poate să facă plângere şi la Oficiul pentru protecţia consumatorului, în termen de 3 ani de la constatarea faptei. 

Acţiunea de reziliere a contractului este incompatibilă cu plângerea depusă pentru fraudă, astfel că persoana vătămată trebuie să aleagă între cele două tipuri de acţiuni
.

SUEDIA 
Codul penal condamnă faptele comise de o persoană care transmite informaţii incorecte sau incomplete, ce au fost modificate prin programe electronice, mijloace de înregistrare sau alte modalităţi tehnice, care au fost afectate în mod ilegal prin prelucrarea automată a datelor, atunci când conduc la obţinerea de venituri ilicite pentru persoana ce comite faptele sau la pierderi pentru persoana păgubită (Legea 1986: 123).

Analiza faptelor şi circumstanţelor de producere poate conduce la aplicarea a două tipuri de pedepse
:

- infracţiunile considerate nepericuloase pot fi pedepsite cu amendă sau închisoare de până la 6 luni;

- infracţiunile considerate grave pot fi pedepsite cu închisoare de la 6 luni la 6 ani. 

Pentru a aprecia dacă infracţiunea este gravă, instanţa acordă o atenţie specială profesiei persoanei care a comis infracţiunea respectivă (Legea 1976: 1139). 

UNGARIA

Potrivit art. 348 Cod penal
, o persoană care, pentru un câştig financiar ilicit, manipulează citirea contorului kilometric al unui vehicul, cu scopul de a compromite mecanismul de citire a dispozitivului în sine sau procesul de contorizare, şi decuplează contorul de kilometraj, săvârşeşte o infracţiune şi se pedepseşte cu închisoare de până la un an, în măsura în care acţiunea nu a condus la producerea unei infracţiuni mai grave.

STATELE UNITE
Modificarea kilometrajului unui autovehicul oferit spre vânzare implică mai multe activităţi corelate. Vehiculele achiziţionate la un preţ scăzut sunt recondiţionate sau up-gradate pentru a elimina aparenţele de utilizare îndelungată. Aceste operaţiuni sunt realizate într-o succesiune de firme pentru a nu se mai putea stabili cine este persoana responsabilă care a modificat datele tehnice ale unui autovehicul. Mai mult, instanţele au consemnat faptul că, în aceste situaţii, se distrug şi documentele oficiale ale vehiculului, obţinându-se duplicate de la diferite societăţi, pe care sunt înscrise în fals date tehnice, în special, privind numărul de kilometri efectuaţi
.    

Investigarea fraudelor de acest tip sunt coordonate la diferite niveluri locale, inclusiv la nivel federal. 

În plus, faţă de aceste încălcări ale legii, se au în vedere şi acţiunile de spălare de bani şi evaziunea fiscală. Taxele şi amenzile plătite de persoanele dovedite a fi desfăşurat acest tip de activităţi sau sumele obţinute din bunurile sechestrate sunt utilizate pentru despăgubirea victimelor. 

O persoană care desfăşoară acest gen de activităţi ilegale este sancţionată cu amendă civilă de maxim 10.000 de dolari, pentru fiecare infracţiune în parte, dar nu mai mult de 1.000.000 de dolari. Sancţiunea civilă este stabilită de Secretarul de stat din domeniul Transporturilor, iar Procurorul general va iniţia o acţiune civilă pentru  executarea sumelor stabilite. La determinarea nivelului unei sancţiuni civile în temeiul legii, Secretarul de stat trebuie să ţină cont de natura, împrejurările, modul de operare şi de gravitatea faptei. De asemenea, el trebuie să aibă în vedere cazierul persoanei care a comis fapta, precum şi efectul sancţiunii.

Din punct de vedere penal, o persoană care încalcă cu bună ştiinţă şi intenţionat prevederile legale, modificând datele tehnice ale unui vehicul, poate fi pedepsită cu închisoare de până la 3 ani sau amendă (sau ambele). Cu o amendă civilă poate fi sancţionată şi societatea în care îşi desfăşoară activitatea persoana ce a săvârşit infracţiunea
.


CANADA

Orice încercare de a modifica kilometrajul unui vehicul sau alte date tehnice, cu scopul de a creşte valoarea acestuia, constituie infracţiune şi se pedepseşte în conformitate cu prevederile Legii privind greutăţile şi măsurile federale, a Legii concurenţei loiale în activităţile comerciale şi Codului penal. Pedeapsa aplicată poate fi amenda de până la 100.000 de dolari şi închisoare de până la 2 ani
.

